SERFŐZŐ SIMON

NE FÉLJETEK

Testvéreim, ti fák,

hová szaladtok előlem?

S ti bokrok,

elmaradozva mögöttem hová menekültök

át árkon, nádakon,

hanyatt-homlok hová előlem?

Olyan ijesztő volnék, olyan idegen,

hogy nem ismertek rám?

Hát én vagyok az!

Akivel jóban voltatok valamikor.

Akinél baltát nem láttatok soha,

nem fogtam rátok.

Inkább sátratok alá bújtam:

hogy a szelek bottal üthették nyomom,

estig se találtak meg.

Leveleitek mit sugdostak, akaratlan kihallgattam,

nem kellett félnetek, senkinek nem árultam el.

Koronáitokkal megkoronáztatok,

trónuson ültem: karfás madárfészken.

Csemetéitekkel együtt gyerekeskedtem,

a kerítések közt kergetőztünk régen.

S most nem ismertek meg?

Hát én vagyok az,

aki testvéretek voltam – az maradtam.

Akivel azóta vonat robog,

tülkölő utak kanyarognak

át országon, égtájakon.

Nem idegenedtem el tőletek,

Ijedten ne szaladjatok el.

Ne féljetek tőlem.

IDE KELLENE

El ne kószáljon,

kipányváztam közelembe a tüzet,

csak amerre én akarom,

legelészhessen.

A Bükköt, Mátrát

együvé tereltem,

tanuljanak rendet,

az Alföldet ne taposnák össze.

Ami messze volt,

még messzebbre küldtem,

ne egyhelyben gubbasszon,

hanem ahol kell – intézkedjen.

Ide kellene integetni

mind az élhetőbb időket,

föntebbre küldeni a Napot,

magasabbra az eget.

ELLENETEK

Betegségeim, akik vagytok,

mit tegyek, nektek jó legyen?

Szerveim ne fájnának annyira,

megértőbben bánnátok velem?

Már-már zabálnom kellene,

nektek több falat jutna belőlem?

Így is már csont, bőr vagyok,

mit akarnátok még tőlem?

Még több húst, inat lerágni rólam?

Már csak titeket táplálva létezem.

Ellenetek bendőtök tömve

minden étkezéssel – védelmezem